P. Hrušovský, predseda NR SR: (2005-09-20):
Chcem vás ďalej informovať, že včera v odpoludňajších hodinách mi bol doručený list od pána poslanca Kiňa, ktorý mi oznamuje, že sa dňom 20. septembra vzdáva mandátu poslanca Národnej rady Slovenskej republiky z dôvodu dlhodobého zhoršeného a nepriaznivého zdravotného stavu. Uvedenú skutočnosť som zobral na vedomie a v zmysle zákona o voľbách do Národnej rady Slovenskej republiky a politických stranách som prijal rozhodnutie o nastúpení náhradníka na uprázdnený mandát po pánovi poslancovi Kiňovi. Páni poslanci, prosím, prezentujme sa stlačením hlasovacieho tlačidla a overme svoju prítomnosť na... Prosím pánov poslancov, aby vytiahli hlasovacie karty a zasunuli do hlasovacieho zariadenia. Páni poslanci, prosím, prezentujme sa. (Prezentácia.) 77 poslancov prítomných. Národná rada Slovenskej republiky je uznášaniaschopná. Chcem vás informovať, že overovateľmi na 49. schôdzi budú poslanci Zoltán Horváth a Igor Federič, ich náhradníkmi Gábor Gál a Milan Urbáni. Páni poslanci, chcem sa opýtať, či má niekto návrh na doplnenie alebo zmenu programu 49. schôdze Národnej rady Slovenskej republiky. Pokiaľ nie, pristúpime k hlasovaniu o návrhu programu. Prosím, prezentujme sa a hlasujme. (Hlasovanie.) 105 prítomných, 103 za návrh, 1 sa zdržal, 1 nehlasoval. Národná rada program schválila. Pristúpime teraz k správe Mandátového a imunitného výboru Národnej rady Slovenskej republiky o nastúpení náhradníkov na zaniknutý a neuplatňovaný mandát poslancov Národnej rady Slovenskej republiky . Prosím predsedu mandátového a imunitného výboru Ľubomíra Lintnera, aby podal Národnej rade správu výboru o nastúpení náhradníka. Ľ. Lintner, poslanec: Ďakujem pekne za slovo. Vážený pán predseda, ctené kolegyne, vážení kolegovia, predkladám vám správu mandátového a imunitného výboru na základe poverenia výboru. Poslanec Národnej rady Slovenskej republiky Zsolt Komlósy kandidoval za Stranu maďarskej koalície, dňa 8. júla 2005 zomrel. Aj keď Ústava Slovenskej republiky v čl. 81a za dôvod zániku mandátu výslovne neurčuje smrť poslanca počas funkčného obdobia, pri extenzívnom výklade citovaných ustanovení ústavy ide o právnu udalosť, s ktorou sa prirodzene spája zánik mandátu poslanca Národnej rady Slovenskej republiky. Z tohto dôvodu je nesporné, že dňom 8. júla 2005 mandát zomrelého poslanca Národnej rady Slovenskej republiky pána Zsolta Komlósyho zanikol a dochádza k nastúpeniu náhradníka postupom vymedzeným v § 10 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Podľa § 47 ods. 1 zákona č. 333/2004 Z. z. o voľbách do Národnej rady Slovenskej republiky, ak sa uprázdni počas volebného obdobia mandát poslanca, nastupuje náhradník tej istej politickej strany alebo koalície podľa poradia, v akom bol uvedený na kandidátnej listine. Strana maďarskej koalície listom predsedu pána Bélu Bugára zo dňa 23. augusta 2005 oznámila, že podľa poradia uvedeného v zápisnici Ústrednej volebnej komisie o výsledku volieb do Národnej rady Slovenskej republiky, ktoré sa uskutočnili 20. a 21. septembra 2002, na zaniknutý mandát poslanca Národnej rady Slovenskej republiky Zsolta Komlósyho nastupuje József Kvarda, ktorý po zložení sľubu poslanca vykonáva od 24. augusta 2004 mandát poslanca ako náhradník za neuplatňovaný mandát poslanca Národnej rady Slovenskej republiky Lászlóa Miklósa, ktorý bol dňom 16. októbra 2002 vymenovaný za ministra životného prostredia Slovenskej republiky. Strana maďarskej koalície ďalej oznámila, že podľa poradia uvedeného v zápisnici Ústrednej volebnej komisie o výsledku volieb do Národnej rady Slovenskej republiky na neuplatňovaný mandát poslanca Národnej rady Slovenskej republiky Lászlóa Miklósa nastupuje ako náhradník Ing. Pál Keszegh. Ing. Pál Keszegh sa narodil 29. augusta 1948. Pracuje na Krajskom úrade v Trnave ako jeho prednosta. Býva v Dunajskej Strede, je ženatý a má jedno dieťa. Mandátový a imunitný výbor Národnej rady Slovenskej republiky na svojej 22. schôdzi dňa 12. septembra 2005 zistil podľa zápisnice Ústrednej volebnej komisie o výsledku volieb do Národnej rady Slovenskej republiky, ktoré sa uskutočnili 20. a 21. septembra 2002, že určený náhradník na neuplatňovaný mandát poslanca Lászlóa Miklósa je vedený v prehľade kandidátov, ktorí sa stali náhradníkmi príslušného politického subjektu. Mandátový a imunitný výbor Národnej rady Slovenskej republiky preskúmal dodržanie podmienok predpísaných na nástup náhradníka, platnosť jeho nastúpenia a nevykonávanie funkcií nezlučiteľných podľa čl. 77 ods. 1 Ústavy Slovenskej republiky s funkciou poslanca. Na základe uvedených skutočností navrhujem, aby Národná rada Slovenskej republiky schválila uznesenie v tomto znení: Uznesenie Národnej rady Slovenskej republiky z 21. septembra 2005 k správe Mandátového a imunitného výboru Národnej rady Slovenskej republiky o nastúpení náhradníkov na zaniknutý a neuplatňovaný mandát poslancov Národnej rady Slovenskej republiky. Národná rada Slovenskej republiky na základe toho, že poslanec Národnej rady Slovenskej republiky Zsolt Komlósy dňa 8. júla 2005 zomrel, berie na vedomie po prvé, že podľa § 10 ods. 2 písm. e) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa § 47 ods. 1 zákona č. 333/2004 Z. z. o voľbách do Národnej rady Slovenskej republiky na zaniknutý mandát poslanca Národnej rady Slovenskej republiky Zsolta Komlósyho nastupuje podľa poriadia uvedeného v zápisnici Ústrednej volebnej komisie o výsledku volieb do Národnej rady Slovenskej republiky, ktoré sa uskutočnili 20. a 21. septembra 2002, poslanec Národnej rady Slovenskej republiky József Kvarda, ktorý od 24. augusta 2004 vykonáva mandát poslanca ako náhradník na neuplatňovaný mandát Lászlóa Miklósa; Národná rada Slovenskej republiky berie na vedomie po druhé, že v súvislosti s nastúpením poslanca Národnej rady Slovenskej republiky Józsefa Kvardu na zaniknutý mandát poslanca Národnej rady Slovenskej republiky Zsolta Komlósyho na neuplatňovaný mandát poslanca Národnej rady Slovenskej republiky Lászlóa Miklósa nastupuje podľa poradia uvedeného v zápisnici Ústrednej volebnej komisie o výsledku volieb do Národnej rady Slovenskej republiky, ktoré sa uskutočnili 20. a 21. septembra 2002, ako náhradník Pál Keszegh. Národná rada Slovenskej republiky berie na vedomie po tretie správu Mandátového a imunitného výboru Národnej rady Slovenskej republiky o nastúpení náhradníkov na zaniknutý a neuplatňovaný mandát poslancov Národnej rady Slovenskej republiky. Pán predseda, skončil som, môžete otvoriť rozpravu.